A los estaos nun se-yos puede pedir otra cosa que nun seya un mínimu d'humanidá, el restu pertezmos. Magar que cuenten coles vides de los ciudadanos pa llevar a cabu la so necesidá de facer fluyir el poder (unes vides más conformes que otres, bien cierto ye, a la fin nun ye otra cosa que un arma d'enayenación d'humanos pa humanos), nun se puede permitir menos que una especie de derechu de guerra; sicasí  en vez de ser ente estaos, nesti casu estiéndolu a cualquier tipu de sociedá. Al fin y al cabu, como persones, préstemos o non, tócamos rellacionamos con ello.    Asina, lo mesmo que un estáu autolexitímase (o lexitímenlu, tovía nun vi a naide xugar solu) pa apoderase d'un territoriu colonizándolu y exerciendo una doble dominación, ya que esti sometimientu nun remanez de la voluntá coleutivo propio sino ayeno. Qué menos qu'esixir que darréu d'aprovechase d'esa situación salga d'ella, a lo menos  con un mínimu de dignidá.    Esti ye'l casu del Saḥara Occidental, colonia española dende 1884 tres el repartu de tarta imperial apautáu na Conferencia de Berlín. Situación que acabó cuando en ochobre de 1975 el rey Hassan II (buen amigu de Juan Carlos I) entama la "Marcha verde", una estratexa nel que los civiles marroquíes usaos como escudu humanu entamaben otra colonización del territoriu. España, pendiente d'un dictador agonizante, consideró que tenía meyores coses de les que preocupase. Asina  que la so respuesta fue'l desagospiu del territoriu nel más lliteral "colar por pates". En febreru de 1976, les últimes unidaes españoles abandonaben el territoriu saḥaraui, el Frente Polisariu (una organización pola lliberación nacional saḥaraui) proclama la Republica Árabe Saḥaraui Democrática y Marruecos y Mauritania repártense el Saḥara Occidental. Too al empar y ensir tiempu p'alendar.    El resultáu, ente los enguedeyos de la política y el derechu internacional, ye que España ye tovía por  llei potencia colonizadora (yá que en ningún momentu se fexo la descolonización) mientres que de factu la so soberanía ta partía ente'l control marroquí, el mauritanu y el de la República Árabe Saḥaraui Democrática. Y asina tan les coses de fai 35 años: pendientes d'un referendum que nunca llega, con una ocupación violenta de fechu y un llaváu de manes de llei.    Por si fuera poco que dixerir, tovía mos tenemos que topar con actos de soberbia como  estos por parte del Reinu de Marruecos y por  llavaos de manes como los de los demócrates.    Y eso que nun yos pedimos nada más que respetar los derechos humanos..., por si fuera demasiao.    Puxa'l Saḥara Llibre.